Sokker is nou skoon, sê Infantino | Netwerk24
05 Junie 2019 19:18
Gianni Infantino is Woensdag onbestrede as die wêreld se sokkerbaas herkies.
Hy het by Fifa, sokker se internasionale beheerliggaam, se kongres in Parys aangevoer hy het dié sportliggaam omgekeer van een wat “toksies en byna misdadig” was, na een wat weer sy kernwaardes herwin het.
Fifa se grondwet is vroeër verander dat ’n stemmery nie nodig was as daar net een kandidaat vir die posisie was nie.
Die 49-jarige regsgeleerde van Switserse en Italiaanse afkoms het nou ’n vierjaar-mandaat om sy groot planne vir sokker daar te stel. Hy het in sy eerste termyn met baie frustrasies te doen gekry.
Infantino is sedert Februarie 2016 aan die stuur van Fifa. Hy het Sepp Blatter opgevolg te midde van ’n skadelike korrupsieskandaal.
Infantino sê dié kleed van korrupsie en omkopery is nou afgeskud.
“Niemand praat meer van ’n krisis by Fifa nie, of die nodigheid dat dit van die grond af opgebou moet word nie.
“Niemand praat meer van skandale of korrupsie nie. Ons praat net sokker. Ons het die situasie omgekeer,” het hy in ’n lang toespraak aan kongreslede gesê.
“Die organisasie was byna toksies, byna misdadig. Ons is nou wat ons moet wees – ’n organisasie wat sokker ontwikkel. Dit is nou sinoniem met integriteit en is deursigtig.
“Alles is nou oop en deursigtig. By Fifa is dit nie moontlik om versteekte betalings te ontvang of enigiets oneties met ons geld te doen nie. Daar is nie meer plek vir korrupsie nie,” het Infantino gesê.
Die sportliggaam se begroting het van $5 miljard (sowat R72 miljard) tot $6,4 miljard toegeneem en sy reserwes van $1 miljard tot $2,75 miljard. – Reuters
Meer oor: Gianni Infantino | Omkopery | Korrupsie | Fifa